Document ID: 32012D0115

A BIZOTTSÁG VÉGREHAJTÁSI HATÁROZATA
(2012. február 10.)
az ipari kibocsátásokról szóló 2010/75/EU európai parlamenti és tanácsi irányelvben említett átmeneti nemzeti tervekre vonatkozó szabályok meghatározásáról
(az értesítés a C(2012) 612. számú dokumentummal történt)
(EGT-vonatkozású szöveg)
(2012/115/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ipari kibocsátásokról (a környezetszennyezés integrált megelőzéséről és csökkentéséről) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 41. cikke b) pontjára,
mivel:
(1)
A 2010/75/EU irányelv 32. cikke értelmében a tagállamok a 2016. január 1. és 2020. június 30. közötti időszakban bizonyos tüzelőberendezésekre vonatkozóan átmeneti nemzeti tervet dolgozhatnak ki és hajthatnak végre, amely terv a következő szennyező anyagok közül egy vagy több kibocsátását érinti: nitrogén-oxidok, kén-dioxid és por.
(2)
A gázturbinák esetében kizárólag a nitrogén-oxid-kibocsátás tartozhat a terv hatálya alá. Az átmeneti nemzeti terv hatálya alá tartozó tüzelőberendezések mentesülhetnek a terv hatálya alá tartozó szennyező anyagokra vonatkozó, a 2010/75/EU irányelv 30. cikkének (2) bekezdésében említett kibocsátási határértékek vagy adott esetben 31. cikkében említett kéntelenítési arányok betartása alól.
(3)
A 2010/75/EU irányelv 32. cikkének egységes végrehajtása érdekében végrehajtási szabályokat szükséges elfogadni.
(4)
Az e határozatban előírt intézkedések összhangban vannak a 2010/75/EU irányelv 75. cikkének (1) bekezdésével létrehozott bizottság véleményével,
ELFOGADTA EZT A HATÁROZATOT:
1. cikk
Az átmeneti nemzeti terv hatálya alá tartozó tüzelőberendezések
Az e határozat mellékletének 1. szakaszában foglalt részletes szabályokkal összhangban az átmeneti nemzeti terv hatálya kizárólag a 2010/75/EU irányelv III. fejezetében ismertetett teljes tüzelőberendezésekre terjedhet ki, a 2010/75/EU irányelv 32. cikke (1) bekezdésének rendelkezéseire és 29. cikkének összesítési szabályaira is figyelemmel.
2. cikk
Az átmeneti nemzeti tervek tartalma
(1) E határozat mellékletének 2. szakaszával összhangban az egyes átmeneti nemzeti tervekben a következő információkat szükséges megadni:
a)
a terv hatálya alá tartozó összes tüzelőberendezés jegyzéke, ismertetve azok összes lényeges működési jellemzőjét;
b)
az a mérték, amely számítások alapján a 2016-ra és 2019-re megállapított összkibocsátási határértékeken belül az egyes tüzelőberendezések kibocsátásának tudható be;
c)
az összkibocsátási határértékeket szennyező anyagonként ismertető táblázat a 2016., 2017., 2018., 2019. évre és 2020. első félévére vonatkozóan;
d)
az összkibocsátási határértékek kiszámításának levezetése.
Az átmeneti nemzeti tervekben a fentieken túlmenően az alábbi információknak is szerepelniük kell:
a)
annak leírása, hogy a terv végrehajtását a tagállamok hogyan tervezik nyomon követni és a Bizottság felé jelenteni;
b)
azon intézkedések listája, amelyeket alkalmazva garantálható, hogy a tervben szereplő összes tüzelőberendezés legkésőbb 2020. július 1-jéig megfeleljen a 2010/75/EU irányelv V. mellékletében feltüntetett kibocsátási határértékeknek.
(2) Az (1) bekezdés első albekezdése a) pontjának céljára a tagállamoknak az e határozat mellékletének A. függelékében található A.1. táblázatot kell használniuk mintául.
Az (1) bekezdés első albekezdése c) pontjának céljára a tagállamoknak az e határozat mellékletének B. függelékében található B.3. táblázatot kell használniuk mintául.
3. cikk
Az átmeneti nemzeti tervekben szereplő összkibocsátási határértékek meghatározása
(1) A 2010/75/EU irányelv 32. cikkének (3) bekezdésében foglaltak teljesítése céljából az összkibocsátási határértékeket az e határozat mellékletének 3. szakaszában meghatározott módszerek szerint kell kiszámítani.
(2) A tagállamoknak az e határozat mellékletének B. függelékében szereplő B.1. táblázatot kell mintául venniük a vonatkozó kibocsátási határértékek, a minimális kéntelenítési arányok, valamint a 2016. évi összkibocsátási határértékek vonatkozásában a kibocsátás tüzelőberendezésenkénti részarányának és 2016. évi összesített értékének megadásakor.
Az alábbi esetekben a tagállamoknak a minta „Megjegyzések” oszlopában további információkat kell közölniük a számításhoz használt kibocsátási határértékekről:
a)
az e határozat mellékletének C. függelékében szereplő C.1. és C.2. táblázathoz tartozó megjegyzésekben említett kibocsátási határértékek alkalmazásakor;
b)
több tüzelőanyag-fajtát alkalmazó berendezések vagy több berendezéstípusból álló kombinációk esetében.
(3) A tagállamoknak az e határozat mellékletének B. függelékében szereplő B.2. táblázatot kell mintául venniük a vonatkozó kibocsátási határértékek, a minimális kéntelenítési arányok, valamint a 2019. évi összkibocsátási határértékek vonatkozásában a kibocsátás tüzelőberendezésenkénti részarányának és 2019. évi összesített értékének megadásakor.
Az alábbi esetekben a tagállamoknak a minta „Megjegyzések” oszlopában további információkat kell közölniük a számításhoz használt kibocsátási határértékekről:
a)
az e határozat mellékletének D. függelékében szereplő D.1. és D.2. táblázathoz tartozó megjegyzésekben említett kibocsátási határértékek alkalmazásakor;
b)
több tüzelőanyag-fajtát alkalmazó berendezések vagy több berendezéstípusból álló kombinációk esetében.
4. cikk
Az átmeneti nemzeti tervek végrehajtása
A 2010/75/EU irányelv 32. cikke (5) bekezdésének második és harmadik albekezdésével összhangban a tagállamok kizárólag a Bizottság jóváhagyásával hajthatják végre átmeneti nemzeti tervüket.
5. cikk
Az átmeneti nemzeti tervek későbbi módosításai
(1) A tagállamok mechanizmust kötelesek létrehozni az átmeneti nemzeti terv hatálya alá tartozó tüzelőberendezések minden olyan lényeges változtatásának megállapításához, amely hatással lehet a vonatkozó összkibocsátási határértékekre.
(2) A 2010/75/EU irányelv 32. cikkének (6) bekezdésében foglaltak teljesítése céljából a tagállamok e határozat 4. szakaszának megfelelően a terv minden olyan későbbi módosításáról tájékoztatják a Bizottságot, amely hatással lehet a vonatkozó összkibocsátási határértékekre.
6. cikk
Megfelelőség-ellenőrzés, korrekciós intézkedések és jelentéstétel a Bizottság felé
(1) A 2010/75/EU irányelv 32. cikkének (4) bekezdésében foglaltak teljesítése céljából az illetékes hatóságok - a tüzelőberendezések üzemeltetőinek monitoring- és számítási adatainak ellenőrzése útján - nyomon követik az átmeneti nemzeti terv hatálya alá tartozó minden egyes tüzelőberendezés vonatkozásában a nitrogén-oxidok, a kén-dioxid és a por kibocsátásait.
(2) A tagállamok gondoskodnak arról, hogy az átmeneti nemzeti terv hatálya alá tartozó tüzelőberendezésekből származó nitrogén-oxid-, kén-dioxid- és porkibocsátás mértéke az összkibocsátási határértékeken belül maradjon. Amennyiben fennáll az összkibocsátási határértékek túllépésének kockázata, a tagállamok megtesznek minden szükséges intézkedést annak érdekében, hogy ez ténylegesen ne történjen meg.
(3) Az átmeneti nemzeti tervet végrehajtó tagállamok 12 hónapon belül a tervben szereplő összes tüzelőberendezés vonatkozásában évente beszámolnak a Bizottságnak a 2010/75/EU irányelv 72. cikkének (3) bekezdésében felsorolt, berendezésekre lebontott éves adatokról.
7. cikk
Ennek a határozatnak a tagállamok a címzettjei.
Kelt Brüsszelben, 2012. február 10-én.

Labels: 7
1
20